CELEX: 32021R2238
Language: et
Date: 2021-12-15 00:00:00
Title: Komisjoni rakendusmäärus (EL) 2021/2238, 15. detsember 2021, millega muudetakse rakendusmäärust (EL) 2019/773 rongi tagaosa signaalseadme erijuhtude järkjärgulise kaotamise osas (EMPs kohaldatav tekst)

16.12.2021   
               
               
                  ET
               
               
                  Euroopa Liidu Teataja
               
               
                  L 450/57
               
            
         KOMISJONI RAKENDUSMÄÄRUS (EL) 2021/2238,
         15. detsember 2021,
         millega muudetakse rakendusmäärust (EL) 2019/773 rongi tagaosa signaalseadme erijuhtude järkjärgulise kaotamise osas
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. mai 2016. aasta direktiivi (EL) 2016/797 Euroopa Liidu raudteesüsteemi koostalitluse kohta, (1) eriti selle artikli 5 lõiget 11,
         ning arvestades järgmist:
         
                     (1)
                  
                  
                     Komisjoni rakendusmääruse (EL) 2019/773 (2) lisa punktis 4.2.2.1.3.2 on kehtestatud tähtajad, pärast mida peavad eranditult kõigi liikmesriikide ametiasutused aktsepteerima, et kõigi kaubarongide tagaosa signaalseadmetena on kasutusel kaks valgust peegeldavat märki, ning lõpetama muud liiki tagaosa signaalseadme nõudmise kaubarongide puhul.
                  
               
                     (2)
                  
                  
                     Punktis 4.2.2.1.3.2 kirjeldatakse erijuhte mitmes liikmesriigis, sealhulgas Belgias, Prantsusmaal, Portugalis ja Hispaanias, kus lubati kohaldada teatavaks tehtud riiklikke eeskirju, mille kohaselt peavad kaubarongid olema varustatud kahe pideva punase tulega, et neid tohiks kasutada nende riikide raudteevõrgu lõikudel. Need erijuhud tuleks järk-järgult kaotada.
                  
               
                     (3)
                  
                  
                     Tagamaks, et liikmesriigid võtavad kõik vajalikud meetmed, et võimaldada kaubarongide tagaosa signaalseadmete täielikku ühtlustamist liidu tasandil 1. jaanuariks 2026, peaksid nad esitama korrapäraselt aruandeid kavandatud leevendusmeetmete rakendamise kohta ja võtma kiireloomulisi meetmeid, kui tehakse kindlaks kõrvalekalded ettenähtud kavast.
                  
               
                     (4)
                  
                  
                     Belgia, Prantsusmaa, Portugal ja Hispaania esitasid komisjonile aruanded valgust peegeldavate märkide kasutamise kohta, milles on ära toodud suured takistused, mis takistavad Euroopa Parlamendi ja nõukogu määruse (EL) nr 913/2010 (3) kohaselt kindlaks määratud raudtee-kaubaveokoridorides kehtivate riiklike eeskirjade kavandatud kaotamist 1. jaanuariks 2022.
                  
               
                     (5)
                  
                  
                     Euroopa Liidu Raudteeamet esitas 29. juunil 2021 soovituse „REC TSI OPE 422132“, milles tehakse ettepanek muuta rakendusmääruse (EL) 2019/773 lisa punkti 4.2.2.1.3.2. Selle soovituse alusel ja võttes arvesse liikmesriikide esitatud aruannete järeldusi, vaatas komisjon läbi kuupäevad, milleks tuleb valgust peegeldavate märkide kasutus liidus ühtlustada. Komisjon jõudis ka järeldusele, et praegu ei ole vaja Komisjoni määrus (EL) nr 321/2013 (4) E liites esitatud kirjeldust läbi vaadata. Komisjon võttis nõuetekohaselt arvesse ohutuse ja läbilaskevõimega seotud probleeme ning valgust peegeldavate märkide ühtlustatud kasutusele ülemineku mõju kuludele.
                  
               
                     (6)
                  
                  
                     Belgia, Prantsusmaa, Portugali ja Hispaania esitatud aruannete järelduste ning nende järelduste komisjonipoolse läbivaatamise tulemusena tuleks nende liikmesriikide puhul määruse (EL) nr 913/2010 kohaselt kindlaks määratud raudtee-kaubaveokoridorides kahe valgust peegeldava märgiga kaubarongide aktsepteerimise tähtaega, milleks on 1. jaanuar 2022, edasi lükata.
                  
               
                     (7)
                  
                  
                     Käesolev otsus ei mõjuta Euroopa Liidu Raudteeameti käimasolevat tööd, mille eesmärk on täiendavalt ühtlustada rongi tagaosa signaalseadmeid, ega määruse (EL) nr 321/2013 E liite võimalikku tulevast läbivaadatud versiooni, mille komisjon võib vastu võtta, pidades silmas mõju ohutusele, läbilaskevõimele ja kuludele.
                  
               
                     (8)
                  
                  
                     Käesoleva määrusega ettenähtud meetmed on kooskõlas direktiivi (EL) 2016/797 artikli 51 lõike 1 alusel moodustatud komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EL) 2019/773 lisa punktis 4.2.2.1.3.2 asendatakse lõik „Järkjärguline kaotamine“ järgmisega.
            
               „Järkjärguline kaotamine:
               
               Kaubarongidele kinnitatud kahe valgust peegeldava märgi kasutamise aktsepteerimise suhtes kohaldatakse järgmisi tähtaegasid:
               
                           (1)
                        
                        
                           alates 1. jaanuarist 2022 raudtee-kaubaveokoridorides, mis on kindlaks määratud vastavalt määrusele (EL) nr 913/2010, järgmiste eranditega liinidel, kus käitamise ohutusnõue on kasutada pidevaid punaseid tulesid:
                           
                                       a)
                                    
                                    
                                       alates 1. jaanuarist 2026 Belgia ja Prantsusmaa puhul;
                                    
                                 
                                       b)
                                    
                                    
                                       alates 1. jaanuarist 2025 Portugali ja Hispaania puhul;
                                    
                                 
                     
                           (2)
                        
                        
                           alates 1. jaanuarist 2026 kogu Euroopa Liidu raudteevõrgus.
                        
                     Liikmesriigid, kelle suhtes kohaldatakse lõike 1 punktides a ja b sätestatud erandeid, esitavad komisjonile hiljemalt 1. märtsiks 2022 üksikasjaliku tegevuskava ja täpsed eesmärgid, millega tagatakse, et kaotatakse nõue kasutada rongi tagaosa signaalseadmena punaseid tulesid. Seejärel esitavad kõnealused liikmesriigid iga kuue kuu järel komisjonile aruande edusammude kohta, mida nende raudteevõrgus on tehtud valgust peegeldavate märkide kasutamisel, eesmärgiga ühtlustada liidu tasandil rongi tagaosa signaalseadmed 1. jaanuariks 2026. Sidusrühmad annavad kõik vajalikud sisendid selleks, et liikmesriigid saaksid täita oma aruandluskohustust.
               Komisjon esitab direktiivi (EL) 2016/797 artiklis 51 osutatud komiteele aruande punkti 4.2.2.1 rakendamise edusammude kohta.“
            
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 15. detsember 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 138, 26.5.2016, lk 44.
         
            (2)  Komisjoni 16. mai 2019. aasta rakendusmäärus (EL) 2019/773, milles käsitletakse Euroopa Liidu raudteesüsteemi käitamise ja liikluskorralduse allsüsteemi koostalitluse tehnilist kirjeldust ning millega tunnistatakse kehtetuks otsus 2012/757/EL (ELT L 139I, 27.5.2019, lk 5).
         
            (3)  Euroopa Parlamendi ja nõukogu 22. septembri 2010. aasta määrus (EL) nr 913/2010 konkurentsivõimeliseks kaubaveoks kasutatava Euroopa raudteevõrgustiku kohta (ELT L 276, 20.10.2010, lk 22).
         
            (4)  Komisjoni 13. märtsi 2013. aasta määrus (EL) nr 321/2013, mis käsitleb Euroopa Liidu raudteesüsteemi allsüsteemi „veerem — kaubavagunid“ koostalitluse tehnilist kirjeldust ja millega tunnistatakse kehtetuks komisjoni otsus 2006/861/EÜ (ELT L 104, 12.4.2013, lk 1–56).